9. ΑΠΟΦΑΣΙΣ ΥΠΟΥΡΓΟΥ ΔΗΜΟΣΙΩΝ ΕΡΓΩΝ Αριθ. Γ.Υ.8116 της 18/21 Οκτ. 1977 (ΦΕΚ Β' 1052) Περί χρησιμοποιήσεως Μηχανικών Υπαλλήλων Δημοσίου και Ελευθέρων Επαγγελματιών για τη διενέργεια αυτοψιών ελέγχου οικοδομικών εργασιών. Έχοντας υπόψη: 1.Το άρθρ. 10 του Ν. 720/77 "περί εξαιρέσεως από της κατεδαφίσεως αυθαιρέτων κτισμάτων κ.λ.π.". 2.Το άρθρο 26 του Ν. 400/76 "περί Υπουργικού Συμβουλίου Υπουργείων". 3.Το Νόμο 651/77. 4.Τις σχετικές διατάξεις "περί ΕΤΕΡΠΣ". 5.Τις ανάγκες των Πολεοδομικών γραφείων διαμερισμάτων Αττικής, αποφασίζουμε: 1.Τη χρησιμοποίηση Μηχανικών υπαλλήλων του Δημοσίου ή και ελευθέρων επαγγελματιών βάσει πίνακος που θα καταρτισθή από ΤΕΕ, για τους τελευταίους, για τη διενέργεια προβλεπόμενων ελέγχων και αυτοψιών κατά την εκτέλεση ιδιωτικών οικοδομικών έργων, στην περιοχή Νομαρχίας Αττικής. 2.Η χρησιμοποίηση των ανωτέρω Μηχανικών θα γίνει επί 6μηνον με αποκλειστικό σκοπό τη διεκπεραίωση των υπό των προβλεπομένων διατάξεων αυτοψιών που λόγω φόρτου εργασίας δεν επαρκεί το προσωπικόν των Πολεοδομικών Γραφείων για την διεκπεραίωσή τους. 3.Οι αυτοψίες θα διενεργούνται από ζεύγη Μηχανικών με υποχρεωτική συμμετοχή Μηχανικού Δημοσίου υπαλλήλου στις περιπτώσεις που θα χρησιμοποιούνται ελεύθεροι επαγγελματίες. Οι ανωτέρω μηχανικοί θα λαμβάνουν από ενιαίους πίνακες που θα συντάσσωνται από την υπηρεσία για τους Δημόσιους υπαλλήλους και από το Τ.Ε.Ε. για τους ελεύθερους επαγγελματίες. 4.Η αμοιβή ανά ζεύγος Μηχανικών, για κάθε αυτοψία από τις τρεις προβλεπόμενες αυτοψίες, για την έκδοση άδειας καθώς και κάθε άλλης που απαιτείται για έλεγχο οποιασδήποτε οικοδομής, καθορίζεται ανεξαρτήτως μεγέθους οικοδομής σε δραχ. 500 ήτοι 250 δραχμάς ανά Μηχανικό. Από την ανωτέρω αμοιβή το 40% θεωρείται ως έξοδο κινήσεως. Τα πολεοδομικά γραφεία θα κατανέμουν τις διάφορες αυτοψίες ανά ζεύγος κατά ορθολογικό τρόπο προς αποφυγήν άνισης κατανομής της εργασίας. Η παρ. 4 ετροποποιήθη ως άνω δια της υπ' αριθ. 8458 της 1/22 Νοεμ. 1977 (ΦΕΚ Β' 1247) ομοίας. 5.Αναθέτουμε στον Γενικό Γραμματέα του Υπουργείου Δ.Ε. την εν γένει οργάνωση και συντονισμό εκτελέσεως των ανωτέρω αυτοψιών και τον καθορισμό κάθε λεπτομέρειας απαραίτητης για την εφαρμογή του άρθρου 10 του Ν. 720/77. 6.Το ΕΤΕΡΠΣ, προς το οποίο κοινοποιείται η απόφαση, να λάβει τα αναγκαία μέτρα (τροποποίηση προϋπολογισμού κ.λ.π.) για την αντιμετώπιση των σχετικών δαπανών. 